**ГОДИШЊИ ПРОГРАМ О ДОПУНАМА**

**ГОДИШЊЕГ ПРОГРАМА РАДА**

**РАЗВОЈНЕ АГЕНЦИЈЕ СРБИЈЕ**

**ЗА 2019. ГОДИНУ**

Београд, фебруар 2019. године

На основу члана 45. став 1. Закона о јавним агенцијама („Службени гласник РС”, бр. 18/05, 81/05-испр. и 47/2018) и члана 32. став 1. тачка 2. Закона о улагањима („Службени гласник РС”, бр. 89/2015 и 95/2018), Управни одбор Развојне агенције Србије на Четрдесет седмој седници, одржаној дана 08.02.2019. године, усваја:

**Годишњи програм о допунама**

**Годишњег програма рада Развојне агенције Србије**

**за 2019. годину**

I

**Уводне одребе**

Овим Годишњим програмом о допунама Годишњег програма рада Развојне агенције Србије за 2019. годину мења се Годишњи програм рада Развојне агенције Србије за 2019. годину број: 1-07-021-4/2018-01 од 13.12.2018. године на који је Влада РС дала сагласност 05 број 021-965/2019 дана 31.01.2019. године.

Основ за доношење Годишњег програма о допунама Годишњег програма рада Развојне агенције Србије за 2019. годину су уредбе које је Влада Републике Србије донела у јануару 2019. године:

1. Уредба о утврђивању програма стандардизованог сета услуга за микро, мала и средња предузећа и предузетнике у 2019. години који се реализује преко акредитованих регионалних развојних агенција („Сл. гласник РС“, бр. 3/2019) и
2. Уредбa о утврђивању програма подршке малим предузећима за набавку опреме у 2019. години („Сл. гласник РС“, бр. 3/2019).

II

Годишњи програм рада Развојне агенције Србије за 2019. годину број: 1-07-021-4/2018-01 од 13.12.2018. године мења се у следећем:

* У плану рада Сектора за подршку МСП у делу ПРОГРАМИ ИЗ 2018. ГОДИНЕ ЧИЈА СЕ РЕАЛИЗАЦИЈА НАСТАВЉА У 2019. ГОДИНИ, у програму под редним бројем 4. ПРОГРАМ ПОДРШКЕ МАЛИМ ПРЕДУЗЕЋИМА ЗА НАБАВКУ ОПРЕМЕ У 2018. ГОДИНИ, у делу ОБРАЗЛОЖЕЊЕ 1. ОПИС се после става 3. додаје нови став 4. који гласи: „Неутрошена средства која ће бити утврђена извештајем Агенције о реализацији овог програма, користиће се у 2019. години за субвенционисање набавке опреме малим предузећима, у складу са Уредбом о утврђивању Програма подршке малим предузећима за набавку опреме у 2019. години („Сл. гласник РС“, бр. 3/2019).“
* У плану рада Сектора за подршку МСП у делу ПРОГРАМИ КОЈИ ЋЕ СЕ СПРОВОДИТИ У 2019. ГОДИНИ, после програма под редним бројем 4. ЕВРОПСКА МРЕЖА ПРЕДУЗЕТНИШТВА (ENTERPRISE EUROPE NETWORK), додају се програми под редним бројем 5. и 6. који гласе:

„**5.** **ПРОГРАМ ПОДРШКЕ МАЛИМ ПРЕДУЗЕЋИМА**

**ЗА НАБАВКУ ОПРЕМЕ У 2019. ГОДИНИ**

|  |  |
| --- | --- |
| **РЕДНИ БРОЈ:** | **5.** |
| **ПРИОРИТЕТ:** | Висок |
| **КОРИСНИЦИ УСЛУГА И ЦИЉНА ГРУПА:** | Микро и мала правна лица, предузетници и задруге  |
| **ВРЕМЕ РЕАЛИЗАЦИЈЕ:** | фебруар - децембар 2019. године |
| **УКУПАН БУЏЕТ:** | 1.000.000.000,00 дин. |

**ОБРАЗЛОЖЕЊЕ**

|  |
| --- |
| **1. ОПИС**  |

Програм спроводи Министарство привреде у сарадњи са Агенцијом и одабраним пословним банкама и лизинг компанијама.

Средства опредељена Програмом намењена су за суфинансирање набавке нове производне опреме и опреме директно укључене у процес производње размењивих добара и извођење грађевинских радова, и то:

1. производне опреме и/или машина;
2. транспортно-манипулативних средстава укључених у процес производње и унутрашњег транспорта;
3. делова, специјализованих алата за машине или других капиталних добара;
4. грађевинске механизације за потребе обављања грађевинских радова.

Привредни субјекти који испуне услове Програма и којима банке/лизинг компаније укључене у реализацију Програма условно одобре кредит односно финансирање, могу остварити право на суфинансирање до 25% нето вредности набавке производне опреме. Привредни субјект је у обавези да обезбеди учешће у висини 5% нето вредности производне опреме, док ће се преосталих 70% нето вредности производне опреме обезбедити из кредита пословних банака или финансијског лизинга лизинг компанија укључених у спровођење овог програма.

Износ одобрене бесповратне помоћи у висини до 25% од нето вредности производне опреме не може бити мањи од 500.000,00 динара, нити већи од 5.000.000,00 динара.

Нето вредност је набавна цена опреме исказана у профактури/предрачуну/предуговору/ понуди, која не укључује ПДВ, трошкове транспорта, као ни било које друге трошкове који су у вези са набавком и пуштањем опреме у рад.

|  |
| --- |
| **2. ЦИЉЕВИ** |

Циљ Програма јесте јачање конкурентности привредних субјеката, унапређење њиховог пословања и интернационализације, као и креирање нових радних места кроз инвестиције у опрему.

Специфични циљеви Програма су:

1. унапређење технолошких процеса производње;
2. побољшање конкуретности произвођача;
3. повећање вредности и обима промета;
4. подстицање заштите животне средине;
5. смањење ризика финансирања набавке производне опреме;
6. смањење трошкова финансирања производне опреме кроз ниже каматне стопе и/или накнаде;
7. повећавање понуде дугорочних извора финансирања;
8. промовисање залоге на опреми, као примарног и довољног средства обезбеђења кредита;
9. побољшање кредитне понуде банака и лизинг компанија за финансирање набавке производне опреме;
10. јачање партнерства између банака, лизинг компанија и јавног сектора у унапређењу извора финансирања.

|  |
| --- |
| **3. АКТИВНОСТИ** |

* Потписивање уговора између Министарства привреде и Агенције;
* Објављивање јавног позива од стране Министарства привреде за избор банака и лизинг компанија;
* Потписивање уговора између Министарства привреде, Агенције и изабраних банака и лизинг компанија;
* Објављивање јавног позива од стране Министарства привреде за избор корисника бесповратних средстава;
* Подношење Захтева за доделу бесповратних средстава истовремено са захтевом за кредит или финансијски лизинг у експозитури/филијали једне од пословних банака или лизинг компанији;
* Преглед и оцена поднетих пријава од стране банака или лизинг компаније и комисије, образоване од стране Министра привреде;
* Доношење одлука о додели средстава корисницима Програма од стране Комисије;
* Отварање наменског рачуна од стране корисника средстава;
* Потписивање уговора између Агенције и корисника средстава;
* Пренос средстава корисницима програма;
* Праћење реализације и извештавање.

|  |
| --- |
| **4. ОЧЕКИВАНИ РЕЗУЛТАТИ** |

* Повећање конкурентности микро, малих привредних субјеката, предузетника и задруга;
* Унапређење процеса производње.

|  |
| --- |
| **5. ПРОГРАМ ЈЕ УСКЛАЂЕН СА:** |

* Законом о улагањима;
* Законом о регионалном развоју;
* Законом о јавним агенцијама;
* Уредбом о утврђивању Програма подршке малим предузећима за набавку опреме у 2019. години.

**6. ПРОГРАМ СТАНДАРДИЗОВАНОГ СЕТА УСЛУГА ЗА МИКРО, МАЛА И СРЕДЊА ПРЕДУЗЕЋА И ПРЕДУЗЕТНИКЕ У 2018. ГОДИНИ, КОЈИ СЕ РЕАЛИЗУЈЕ ПРЕКО АКРЕДИТОВАНИХ РЕГИОНАЛНИХ РАЗВОЈНИХ АГЕНЦИЈА**

|  |  |
| --- | --- |
| **РЕДНИ БРОЈ:** | **6.** |
| **ПРИОРИТЕТ:** | Висок |
| **КОРИСНИЦИ УСЛУГА И ЦИЉНА ГРУПА:** | Потенцијална и постојећа микро, мала и средња предузећа, предузетници, задруге и кластери |
| **ВРЕМЕ РЕАЛИЗАЦИЈЕ:** | јануар - децембар 2019. године |
| **УКУПАН БУЏЕТ (1+2):** | 25.000.000,00 дин. |
|  | 1. Агенција: 22.000.000,00 РСД |
|  | 2. Фонд за развој РС: 3.000.000,00 РСД  |

**ОБРАЗЛОЖЕЊЕ**

|  |
| --- |
| **1. ОПИС**  |

Програм стандардизованог сета услуга за микро, мала и средња предузећа и предузетнике у 2019. години који се реализује преко акредитованих регионалних развојних агенција (у даљем тексту: Програм) спроводи Министарство привреде у сарадњи са Агенцијом и Фондом за развој Републике Србије.

Стандардизовани сет услуга се реализује преко акредитованих регионалних развојних агенција, и у смислу овог програма, представља шест група стандардизованих услуга, и то: информације, обуке, саветодавне услуге, менторинг, промоције и теренска контрола у оквиру: Програма подстицања развоја предузетништва кроз финансијску подршку за почетнике у пословању у 2016. години, Програма подстицања развоја предузетништва кроз развојне пројекте, Програма подстицања развоја предузетништва кроз подршку инвестицијама у привреди и Програма подршке малим предузећима за набавку опреме у 2017. години. Теренску контролу за Програм подршке малим предузећима за набавку опреме у 2017. години Министарство спроводи са Агенцијом, док за преостала три наведена програма теренску контролу Министарство спроводи са Фондом за развој.

За потенцијална и постојећа микро, мала и средња предузећа и предузетнике, задруге и кластере услуге из овог програма су бесплатне.

|  |
| --- |
| **2. ЦИЉЕВИ** |

Циљ Програма је подршка расту и развоју микро, малих и средњих предузећа, предузетника, задруга и кластера кроз унапређење доступности, обима и квалитета услуга подршке за њихово пословање.

|  |
| --- |
| **3. АКТИВНОСТИ** |

* потписивање уговора између Министарства привреде и Агенције;
* потписивање уговора између Агенције и акредитованих регионалних развојних агенција;
* припрема Упутства за реализацију Програма од стране Агенције;
* израда месечних планова за услуге обука и промоција од стране АРРА;
* пружање пословних услуга корисницима од стране АРРА у складу са Програмом;
* месечно извештавање о реализованим услугама и израда годишњег извештаја;
* праћење реализације програма од стране Агенције и извештавање Министарства привреде.

|  |
| --- |
| **4. ОЧЕКИВАНИ РЕЗУЛТАТИ** |

* већа доступност услуга за подршку пословању ММСП, задруга и кластера, уједначен квалитет услуга, већи број корисника услуга;
* унапређење мера државне подршке ММСП, задругама и кластерима.

|  |
| --- |
| **5. ПРОГРАМ ЈЕ УСКЛАЂЕН СА:** |

* Законом о улагањима;
* Законом о јавним агенцијама;
* Уредбом о утврђивању Програма стандардизованог сета услуга за микро, мала и средња предузећа и предузетнике у 2019. години који се реализује преко акредитованих регионалних развојних агенција.“

III

У осталим деловима Годишњи програм рада Развојне агенције Србије за 2019. годину број: 1-07-021-4/2018-01 од 13.12.2018. године остаје непромењен.

IV

Овај Годишњи програм о допунама Годишњег програма рада Развојне агенције Србије за 2019. годину ступа на снагу након добијања сагласности Владе Републике Србије.

У Београду, дана 08.02.2019. године

Број: 1-07-021-4/2018-03

 Председница Управног одбора

 \_\_\_\_\_\_\_\_\_\_\_\_\_\_\_\_\_\_\_

Драгана Одовић